Operazzjoni delikata lbieraħ filgħaxija hekk kif matul il-lejl ittellgħu żewġ arbli kbar b’għoli ta’ 25 metru-il wieħed li se jkunu qegħdin jiddominaw id-daħla ta’ Bieb il-Belt. Tard ilbieraħ filgħaxija tvm.com.mt segwa t-twaħħil tal-ewwel arblu u aktar tard saret ukoll l-installazzjoni tat-tieni arblu . L-installazzjoni li saret mill-ħaddiema tal-kuntrattur li qed jaħdmu fuq il-proġett ta’ Renzo Piano, li issa wasal fl-aħħar stadji tiegħu, saret tard filgħaxija biex jiġi evitat kull periklu u invonkenjenza għall-pubbliku. Dan għall-fatt ukoll kien jeħtieġ diversi makkinarju kbir biex l-arbli jintrabtu sew u jittellgħu bi krejn kbir. Ikkuntattjat minn tvm.com.mt , Dr Stefan Zrinzo Azzopardi, iċ-Chairman tal-Korporazzjoni għar-Riġenerazzjoni tal-Port il-Kbir qal li mal-arbli mhu se jkunu qed jittellgħu ebda bnadar. Spjega li dawn huma parti mill-proġett oriġinali ta’ Piano u bħal donnhom jissimbolizzaw żewġ ixwabel f’idejn żewġ suldati li jsellmu lil kull min jidħol fil-belt kapitali ta’ pajjiżna. Dawn iż-żewġ arbli huma għoljin 25 metru u jiżnu xejn anqas minn 3.2 tunellati l-wieħed. L-arbli li huma tal-azzar u nħadmu minn kumpanija Taljana. Interessanti l-fatt li kull bracket li qed iżommuhom marbutin mad-daħla l-ġdida tal-Belt jiżnu 700 kilogramma l-waħda.